གཞན་ཕན་ཕྱོགས་མེད་དུ་བསྒྲུབ་པའི་རྩ་བ་ཤེས་བྱ་རིག་པའི་གནས་ལ་དོ་སྣང་དང་རྟོག་དཔྱོད།རང་ཉིད་བོད་རིགས་ཞིག་ཡིན་པའི་ཆ་ནས་བོད་མི་རིགས་ཀྱི་ལ་རྒྱ་དང་།རང་ཉིད་བོན་པོ་ཞིག་ཡིན་པའི་ཆ་ནས།བོད་ཀྱི་ཐུན་མོང་མ་ཡིན་པའི་ཆོས་དང་རིག་གཞུང་གི་ཤེས་ཚད་དང་གོ་རྟོགས་མི་དམན་པ།།ལྷག་བསམ་དང་ཤེས་ཡོན་ཟུང་དུ་འཇུག་དགོས་པ་ནི།ང་ཚོའི་རྩ་བའི་རྨང་གཞི་དང་མི་ཚེ་དོན་ལྡན་གྱི་སྒྲོམ་གཞི་ཞིག་ཆགས་ཡོད།རྨངས་གཞི་དེ་དག་ལ་གཞི་བཅོལ་ཏེ།ང་ཚོས་མ་འོངས་པར་ཅི་ཞིག་བྱེད་དགོས་སམ་ཞེ་ན།དང་པོ་ཆོས་དང་རིག་གཞུང་ཐམས་ཅད་ཀྱི་རྩ་བ་རང་གི་སྐད་ཡིག་བདག་པོ་རྒྱབ་དགོས་རྒྱུ་དེ་ཡིན།དེ་མེད་ན་བོད་མི་རིགས་ཀྱི་རྩ་བ་སྟོང་ཟིན་པ་དང་ཁྱད་མེད།རང་གི་ཁྱིམ་ཚང་གི་ཁོར་ཡུག་ནང་རྟག་ཏུ་བོད་སྐད་དང་བོད་ཡིག་བཀོལ་སྤྱོད་བྱ་དགོས།མདོར་ན་རང་ཚུགས་མ་ཤོར་བ་བྱ་རྒྱུ་དེ་ཤིན་ཏུ་གལ་ཆེ་བ་ཡིན།